b'\n_START_ARTICLE_\nKurtsharas\n_START_SECTION_\nIstorija\n_START_PARAGRAPH_\nKurtsharas yra kil\xc4\x99s i\xc5\xa1 senojo ispan\xc5\xb3 pointerio, kuris \xc4\xaf Vokietij\xc4\x85 buvo atve\xc5\xbetas 1600 metais. Nuo to laiko iki 1870 met\xc5\xb3, kai buvo sukurta pirmoji kilm\xc4\x97s knyga, ne vienos veisl\xc4\x97s \xc5\xa1uo dalyvavo i\xc5\xa1vedant pastar\xc4\x85j\xc4\x85 veisl\xc4\x99. Labiausiai tik\xc4\x97tinais kurtsharo prot\xc4\x97viais gal\xc4\x97jo b\xc5\xabti vietin\xc4\x97s voki\xc5\xa1kos \xc5\xa1un\xc5\xb3 veisl\xc4\x97s\xc2\xa0\xe2\x80\x93 Hanoverio p\xc4\x97dsekiai (vok. Schweisshund) ir vokie\xc4\x8di\xc5\xb3 p\xc4\x97dsekys skalikas, taip pat foxhound\xe2\x80\x98as, \xc4\xafvair\xc5\xabs pranc\xc5\xabz\xc5\xb3 skalikai, rinktin\xc4\x97s skandinavi\xc5\xa1kos \xc5\xa1un\xc5\xb3 veisl\xc4\x97s, vokie\xc4\x8di\xc5\xb3 pauk\xc5\xa1t\xc5\xa1unis (vok. German Bird Dog) ir ital\xc5\xb3 pointeris. Tikrai yra \xc5\xbeinoma, kad i\xc5\xa1vedant veisl\xc4\x99 nebuvo panaudotas jokios veisl\xc4\x97s p\xc4\x97dsekys (Bloodhound)._NEWLINE_1800\xc2\xa0m. \xc5\xa1un\xc5\xb3 veis\xc4\x97jai veislei panaudojo ir angl\xc5\xb3 pointer\xc4\xaf, suteikdami veislei stili\xc5\xb3 ir med\xc5\xbeioklinio \xc5\xa1uns universalum\xc4\x85. Karali\xc5\xa1k\xc5\xb3j\xc5\xb3 Hanoverio r\xc5\xabm\xc5\xb3 princas Albrecht zu Solms-Braunfeld prad\xc4\x97jo skatinti \xc5\xa1un\xc5\xb3 veis\xc4\x97jus kuriant veisl\xc4\x99 kreipti daugiau d\xc4\x97mesio ne \xc4\xaf form\xc4\x85, bet \xc4\xaf funkcionalum\xc4\x85. Tikima, kad toks po\xc5\xbei\xc5\xabris ir l\xc4\x97m\xc4\x97 \xc5\xa1ios veisl\xc4\x97s tapim\xc4\x85 tokia, kokia ji yra \xc5\xa1iandien.\n_START_SECTION_\nBendra i\xc5\xa1vaizda\n_START_PARAGRAPH_\n\xc5\xa0ios veisl\xc4\x97s \xc5\xa1un\xc5\xb3 k\xc5\xabnas yra aptakios formos, stiprios sandaros su stipriai i\xc5\xa1vystyta galine k\xc5\xabno dalimi, kuri leid\xc5\xbeia greitai jud\xc4\x97ti ir keisti jud\xc4\x97jimo krypt\xc4\xaf._NEWLINE_Ausys vidutini\xc5\xa1kai ilgos, nul\xc4\x97pusios, esan\xc4\x8dios gan auk\xc5\xa1tai. Snukis ilgas, platus ir stiprus, leid\xc5\xbeiantis stipriai nutverti net sunkiausi\xc4\x85 daikt\xc4\x85. \xc5\xa0uns snukio profilis turi b\xc5\xabti tiesus arba grie\xc5\xbetai rom\xc4\x97ni\xc5\xa1kas; bet kokia i\xc5\xa1gaubta snukio forma yra netaisyklinga._NEWLINE_Akys paprastai yra rudos, pageidautina tamsios spalvos; geltonos ar kitokios spalvos akys nepageidautinos._NEWLINE_Uodega trumpinta, nors dabar kai kuriose \xc5\xa1alyse tai draud\xc5\xbeiama. Tiksli vieta kurtsharo uodegos trumpinimui yra u\xc5\xbe uodegos slankstelio toje vietoje, kurioje ji pradeda riestis, paliekant pakankamai, kad \xc5\xa1uo gal\xc4\x97t\xc5\xb3 bendrauti vizgindamas uodeg\xc4\x85. Trumpinta uodega netur\xc4\x97t\xc5\xb3 b\xc5\xabti per ilga ir per trumpa ir bendrame galvos ir k\xc5\xabno vaizde atrodyti subalansuotai. Kurtsharo uodega tur\xc4\x97t\xc5\xb3 b\xc5\xabti nuleista \xc5\xbeemyn ir jokiu b\xc5\xabdu ne u\xc5\xberiesta \xc4\xaf vir\xc5\xa1\xc5\xb3. Kai kurtsharas stovi klasikin\xc4\x97je rodomojoje pozoje, uodega turi b\xc5\xabti i\xc5\xa1tiesta horizontaliai, sudarydama vien\xc4\x85 linij\xc4\x85 su snukiu ir k\xc5\xabnu. Kaip ir visi vokie\xc4\x8di\xc5\xb3 pointeriai, kurtsharas turi pl\xc4\x97v\xc4\x97tas letenas.\n_START_SECTION_\nKailis ir spalva\n_START_PARAGRAPH_\nKurtsharo kailis yra trumpas ir glotnus su tankia pavilne, apsaugota kiet\xc5\xb3 plauk\xc5\xb3, kas daro kail\xc4\xaf neper\xc5\xa1lampam\xc4\x85 ir leid\xc5\xbeia \xc5\xa1uniui i\xc5\xa1saugoti k\xc5\xabno \xc5\xa1ilum\xc4\x85 \xc5\xa1altame vandenyje._NEWLINE_Spalva gali b\xc5\xabti tamsiai ruda, angli\xc5\xa1kai tiksliai apib\xc5\xabdinama kaip \xe2\x80\x9ekepen\xc5\xb3\xe2\x80\x9c (netikslus apib\xc5\xabdinimas\xc2\xa0\xe2\x80\x93 \xc5\xa1okoladin\xc4\x97 ar ka\xc5\xa1tonin\xc4\x97), juoda (nors bet koks juodos spalvos plotas yra pagrindas diskvalifikacijai Amerikos \xc5\xa1un\xc5\xb3 klubo organizuojamose parodose), ar kuri i\xc5\xa1 \xc5\xa1i\xc5\xb3 spalv\xc5\xb3 kartu su balta. Paprastai galva yra vientisos ar ne visi\xc5\xa1kai spalvos, o k\xc5\xabnas margas arba ta\xc5\xa1kuotas \xe2\x80\x9ekepen\xc5\xb3\xe2\x80\x9c ir balta spalva, kartais su didel\xc4\x97mis tamsios spalvos d\xc4\x97m\xc4\x97mis, vadinamomis \xe2\x80\x9ebalnu\xe2\x80\x9c. Ker\xc5\xa1a kailio spalva yra taip pat paplitusi (su d\xc4\x97m\xc4\x97mis ir be j\xc5\xb3). Nors voki\xc5\xa1ki standartai leid\xc5\xbeia lengv\xc4\x85 sm\xc4\x97lio spalvos kailio atspalv\xc4\xaf (\xe2\x80\x9egelber Brand\xe2\x80\x9c) gal\xc5\xabn\xc4\x97se, \xc5\xa1i spalva yra gan reta, ir \xc5\xa1unys, turintys nors kiek geltonos spalvos, yra diskvalifikuojami AKC ir CKC parodose._NEWLINE_Kurtsharo kailio spalva u\xc5\xbetikrina ger\xc4\x85 maskuot\xc4\x99 \xc5\xbeiemos metu. Stovint prie i\xc5\xa1virtusi\xc5\xb3 med\xc5\xbei\xc5\xb3 ar sniego atodang\xc5\xb3, margas \xc5\xa1uns kailis daro j\xc4\xaf sunkiai pastebimu.\n_START_SECTION_\nDydis\n_START_PARAGRAPH_\n\xc4\xaevair\xc5\xabs veisl\xc4\x97s standartai nustato, kad kurtsharo auk\xc5\xa1tis yra tarp 53-64\xc2\xa0cm, ir tai leid\xc5\xbeia \xc5\xa1i\xc4\x85 veisl\xc4\x99 laikyti vdutinio dyd\xc5\xbeio. Suaug\xc4\x99 \xc5\xa1unys sveria apie 22\xe2\x80\x9332\xc2\xa0kg, patel\xc4\x97 yra kiek ma\xc5\xbeesn\xc4\x97 ir lengvesn\xc4\x97.\n_START_SECTION_\nTemperamentas\n_START_PARAGRAPH_\nKadangi kurtsharas buvo i\xc5\xa1vestas kaip universalus med\xc5\xbeioklinis ir kaip \xc5\xa1eimos \xc5\xa1uo, jam b\xc5\xabdingas nuovokumas, \xc5\xbevitrumas ir stiprus prierai\xc5\xa1umo jausmas, poreikis bendrauti. \xc5\xa0\xc4\xaf \xc5\xa1un\xc4\xaf lengva dresuoti._NEWLINE_Baik\xc5\xa1tumas, baimingumas ar nepasitik\xc4\x97jimas savo j\xc4\x97gomis, agresija yra svetimi \xc5\xa1iai veislei. Paprastai kurtsharas yra labai draugi\xc5\xa1kas su vaikais, ta\xc4\x8diau jauni \xc5\xa1ios veisl\xc4\x97s \xc5\xa1unys b\xc5\xabna pad\xc5\xabk\xc4\x99. Kurtsharams patinka bendravimas su \xc5\xbemon\xc4\x97mis ir jie \xc4\xafvertins \xc5\xa1eim\xc4\x85, kuri m\xc4\x97gsta aktyv\xc5\xb3 gyvenimo b\xc5\xabd\xc4\x85._NEWLINE_Kurtsharas yra ir labai sargus, taip pat gerai sutaria su kitais \xc5\xa1unimis. Stiprus med\xc5\xbeiotojo instinktas yra teigiamas veisl\xc4\x97s po\xc5\xbeymis, ta\xc4\x8diau kurtsharas n\xc4\x97ra pats geriausias smulki\xc5\xb3 gyv\xc5\xabn\xc4\x97li\xc5\xb3 (pvz., ka\xc4\x8di\xc5\xb3 ar triu\xc5\xa1i\xc5\xb3) at\xc5\xbevilgiu._NEWLINE_Kalbant apie kasdien\xc4\xaf \xc5\xa1eimos gyvenim\xc4\x85, kurtsharai yra rekomenduojami \xc5\xa1eimos nariai. Jie nepaprastai i\xc5\xa1tikimi, draugi\xc5\xa1ki ir linksmi, geri ma\xc5\xbe\xc5\xb3 vaik\xc5\xb3 saugotojai._NEWLINE_Kurtsharui reikia daugyb\xc4\x97s \xc4\xafvairi\xc5\xb3 u\xc5\xbesi\xc4\x97mim\xc5\xb3. \xc5\xa0iai veislei b\xc5\xabdingas savitas charakteris, stiprus savaranki\xc5\xa1kumo jausmas._NEWLINE_Per ma\xc5\xbeas \xc5\xa1uns u\xc5\xbeimtumas, dresavimas gali nulemti tai, kad kurtsharas taps hiperaktyvus ar pasireik\xc5\xa1 destruktyvios tendencijos. D\xc4\x97l pastarosios prie\xc5\xbeasties \xc5\xa1i veisl\xc4\x97 n\xc4\x97ra rekomenduojama neaktyvioms \xc5\xa1eimoms, kadangi \xc5\xa1uo, negaunantis pakankamai laisv\xc4\x97s savo aktyvumui i\xc5\xa1reik\xc5\xa1ti, gali nuspr\xc4\x99sti tuo pasir\xc5\xabpinti pats. Tokie \xc5\xa1unys gali pab\xc4\x97gti net ir i\xc5\xa1 auk\xc5\xa1to aptvaro. Reguliarus med\xc5\xbeiojimas, b\xc4\x97gimas, vadeliojimas, b\xc4\x97gimas \xc5\xa1alia dvira\xc4\x8dio ar kita aktyvi veikla gali pa\xc5\xa1alinti \xc5\xa1\xc4\xaf nor\xc4\x85 pab\xc4\x97gti._NEWLINE_\xc4\xaegimtas instinktas med\xc5\xbeioti gali pasireik\xc5\xa1ti parne\xc5\xa1ant namo kokius nors negyvus trof\xc4\x97jus (kates, \xc5\xbeiurkes, baland\xc5\xbeius ir kt.). Med\xc5\xbeiojant su kurtsharu tikroje med\xc5\xbeiokl\xc4\x97je, \xc5\xa1uo turi skirti, koks grobis leid\xc5\xbeiamas, o koks ne._NEWLINE_Kaip ir dratharai, \xc5\xa1ie \xc5\xa1unys taip pat gali atlikti visas pauk\xc5\xa1t\xc5\xa1unio ir med\xc5\xbeioklinio \xc5\xa1uns funkcijas. Kurtsharai turi nepaprastai jautri\xc4\x85 uosl\xc4\x99, yra geri plaukikai ir b\xc4\x97gikai. Tai nepakei\xc4\x8diamas med\xc5\xbeioklinis \xc5\xa1uo, vertinamas daugelio med\xc5\xbeiotoj\xc5\xb3 daugumoje \xc5\xa1ali\xc5\xb3._NEWLINE_Kurtsharas yra sumanus, iniciatyvus ir lengvai treniruojamas, ir tai leid\xc5\xbeia jam savaranki\xc5\xa1kai \xc4\xafgyvendinti u\xc5\xbeduotis, net \xc5\xa1eimininkui nesant \xc5\xa1alia. \xc5\xa0is iniciatyvumas gali nulemti, kad ma\xc5\xbeiau dresuotas \xc5\xa1uo gali pasinaudoti juo savaranki\xc5\xa1kai. \xc5\xa0uo turi \xc5\xbeinoti, kas yra vir\xc5\xa1esnis, ir kad \xc5\xa1eimininkas, o ne jis vadovauja med\xc5\xbeioklei._NEWLINE_Med\xc5\xbeiokl\xc4\x97s sezono metu gali b\xc5\xabti pastebimas instinktyvus elgesys, kai \xc5\xa1uo, nor\xc4\x97damas pasl\xc4\x97pti savo kvap\xc4\x85, trinasi \xc4\xaf mait\xc4\x85, dv\xc4\x97selien\xc4\x85.\n_START_SECTION_\nSveikata\n_START_PARAGRAPH_\nDauguma kurtshar\xc5\xb3 yra stipr\xc5\xabs, sveiki \xc5\xa1unys, bet kartais gali tur\xc4\x97ti paveldim\xc5\xb3 lig\xc5\xb3, kaip ir bet kuris grynaveislis \xc5\xa1uo. Epilepsija buvo problema kai kuriose genetin\xc4\x97se linijose, taip pat kai kurie \xc5\xa1unys gali kent\xc4\x97ti nuo klubo s\xc4\x85nario displazijos, genetini\xc5\xb3 aki\xc5\xb3 lig\xc5\xb3, odos sutrikim\xc5\xb3 ir piktybini\xc5\xb3 burnos ar odos navik\xc5\xb3._NEWLINE_Patel\xc4\x97s kai kuriose genetin\xc4\x97se linijose yra linkusios sirgti kr\xc5\xabties v\xc4\x97\xc5\xbeiu._NEWLINE_Kaip ir bet kuriam med\xc5\xbeiokliniam \xc5\xa1uniui, \xc5\xa1iam med\xc5\xbeiojant ir griebiant laukin\xc4\xaf grob\xc4\xaf gali kilti pavojus susirgti danten\xc5\xb3 ligomis, kurias sukelia bakterijos.\n_START_SECTION_\nPrie\xc5\xbei\xc5\xabra\n_START_PARAGRAPH_\nTrumpas kurtsharo kailis nereikalauja ypatingos prie\xc5\xbei\xc5\xabros\xc2\xa0\xe2\x80\x93 u\xc5\xbetenka retkar\xc4\x8diais perbraukti gumine pir\xc5\xa1tine pa\xc5\xa1alinant negyvus plaukus. \xc5\xa0is \xc5\xa1uo tur\xc4\x97t\xc5\xb3 b\xc5\xabti maudomas tik tada, kai to labai reikia._NEWLINE_Kaip ir visiems \xc5\xa1unims su nul\xc4\x97pusiomis ausimis, pastarajam kartas nuo karto jas b\xc5\xabtina ap\xc5\xbei\xc5\xabr\xc4\x97ti ir i\xc5\xa1valyti._NEWLINE_Kurtsharas gyvena ilgiau nei \xc4\xafprasta tokio dyd\xc5\xbeio \xc5\xa1unims\xc2\xa0\xe2\x80\x93 12-14 met\xc5\xb3, o kai kuri\xc5\xb3 individ\xc5\xb3 gyvenimo periodas siekia 16-18 met\xc5\xb3._NEWLINE_Kadangi kurtsharas yra aktyvus \xc5\xa1uo, tai ir maistas turi b\xc5\xabti atitinkamas, nors esant ma\xc5\xbeam aktyvumui ir per daug \xc5\xa1eriant \xc5\xa1un\xc4\xaf, \xc5\xa1is gali pasidaryti apati\xc5\xa1kas. Sveiko svorio \xc5\xa1uns po oda jau\xc4\x8diami du paskutiniai \xc5\xa1onkauliai, o liemuo turi b\xc5\xabti liaunas._NEWLINE_D\xc4\x97l trumpo kailio perkaitimo problema n\xc4\x97ra ypatingai opi, ta\xc4\x8diau esant dideliam fiziniam aktyvumui reikalingas pakankamas geriam\xc5\xb3 skys\xc4\x8di\xc5\xb3 kiekis, u\xc5\xbekertantis keli\xc4\x85 dehidratacijai. Pirmi dehidratacijos po\xc5\xbeymiai\xc2\xa0\xe2\x80\x93 tir\xc5\xa1tos seil\xc4\x97s ir a\xc5\xa1traus atstumian\xc4\x8dio kvapo \xc5\xa1lapimas.'